Oslo tingrett bekrefter til NRK at de har mottatt en stevning.

– Det flere grunner til at vi gjør dette. Det var ikke bare, bare å ta ut en stevning, men vi følte at vi ikke ble tatt helt alvorlig, sier Lars Kristoffersen, som er Henrik Kristoffersens far.

Stevningen kommer som følge av en over to år lang konflikt mellom Kristoffersen og skiforbundet.

Måtte takke nei til avtale

Lars Kristoffersen bistår sønnen i saken mot skiforbundet. Her er de to avbildet etter verdenscupåpningen i Sölden. Foto: Poppe, Cornelius / NTB scanpix

Kristoffersen har i lang tid ønsket å få en gigantavtale på plass med Red Bull.

Han ønsker å få lov til å kjøre med logoen til sponsoren på hjelmen, slik Aksel Lund Svindal har gjort i flere år.

Kristoffersen har allerede en mindre avtale med sponsoren. Han har hatt et stående tilbud om en større avtale, men har ikke fått lov til å takke ja.

Dette skyldes at skiforbundets hovedsponsor Telenor har logoen sin på hjelmene til alle alpinistene, bortsett fra Svindal.

– Det er andre utøvere som har det, så det er litt urettferdig. Det burde vært likt for alle, sier Lars Kristoffersen.

– Du tenker på Svindal?

– Ikke bare han. Det er andre som har spesialavtaler. Da må det være mulig for flere.

Tilbudet fra Red Bull hadde en deadline for to uker siden. Da hadde sponsoren ventet på svar fra Kristoffersen i to og et halvt år. Dette er grunnen til at stevningen fra Kristoffersen blir levert nå.

– Hva krever dere i stevningen?

– Akkurat jusen skal jeg ikke gå så mye inn på. Men det det går på, er at det skal være rettferdig, sier Lars Kristoffersen.

Kryptiske uttalelser handlet om konflikten

Henrik Kristoffersen skal etter det NRK kjenner til føle seg svært urettferdig behandlet.

Etter den skuffende åttendeplassen i verdenscupåpningen i Sölden for snart to uker siden, var det en kryptisk Kristoffersen som sa at det var noe som plaget ham - uten at han ville fortelle hva det var.

Dette handlet om konflikten med forbundet, viser det seg nå.

Konflikten med skiforbundet har vært tøff for Kristoffersen, forteller faren. Saken skal ha preget ham så mye at han lurte på om dette var grunnen til at han ikke kjørte helt optimalt i sesongåpningen. Foto: JOE KLAMAR / Afp

Faren sier saken har vært tøff for sønnen.

– Det burde ikke være nødvendig å gå til dette skrittet, for dette kunne vært løst på en mye bedre måte for alle parter. Det kunne vært en vinn-vinn-situasjon for alle, og ikke sånn at en av partene blir stående igjen som en stor taper, sier han.

Kristoffersen avfeier samtidig at dette handler bare om penger.

– Hvis du skal drive alpint som profesjonell i Norge, har du ikke annet valg enn å være i skiforbundet. Det kan helle mot en monopolistisk situasjon. Det er ikke sånn at det er en egoistisk tankegang, at den avtalen kun skal gagne Henrik. Den ville gagne flere, samt at den ville åpnet muligheter for alle alpinister.

Kristoffersen stevner skiforbundet Du trenger javascript for å se video.

– Grunnleggende uenige

Norges Skiforbund skriver i en pressemelding at de har motatt søksmålet fra Kristoffersen.

– Vi forholder oss til at vi nå har mottatt søksmålet fra Kristoffersen og må bare slå fast at vi er grunnleggende uenige om hvem som eier markedsrettighetene, sier generalsekretær i Norges Skiforbund, Stein Opsal.

I sommer ble det kjent at Kristoffersen hadde drøyd uvanlig lenge med å skrive under ny kontrakt med forbundet. Dette bunnet i ønsket om å få på plass en ny og bedre avtale med Red Bull.

Det ble spekulert i at Kristoffersen ville droppe verdenscupen denne sesongen, men 2. august skrev han omsider under kontrakten.

Nå har saken altså tatt nok en ny vending.

Norges Skiforbund vil kommentere saken senere i ettermiddag.